Storträsk-Bakträsk

Storträsk–Bakträsk on Uudellamaalla Kirkkonummella Evitskogin, Solvikin ja Volsin välissä sijaitseva järvi. Etäisyys Kirkkonummen keskustasta on noin seitsemän kilometriä luoteeseen; etäisyys Helsingin keskustasta on noin 32 kilometriä länteen.

 Maantietoa 
Storträsk-Bakträsk on 4,0 kilometriä pitkä, 3,9 kilometriä leveä, ja sen pinta-ala on 296 hehtaaria eli 3,0 neliökilometriä. Suurista pituusmitoistaan huolimatta järvi ei ole suuri, vaan se muodostuu kolmesta Y-kirjaimen muotoon sijoittuneesta järvenosasta. Y-kirjaimen haarassa sijaitsee Lövnäsudden. Nydalsviken on kaakkoon työntyvä lahti. Se on 2,2 kilometriä pitkä ja alle 450 metriä leveä. Storträsk on Sundet nimisen salmen luoteeseen työntyvä lahti. Se on 1,7 kilometriä pitkä ja 900 metriä leveä. Kolmas järvenosaa voidaan kutsua Bakträsketiksi. Se on 2,5 kilometriä pitkä ja 1,7 kilometriä leveä. Bakträsketistä voidaan erottaa Killnäsuddenin eri puolille jäävät lahdet: kaakkoispuolella oleva Kurkviken ja luoteispuolella sijaitseva Solvikenissa sijaitseva lahti. Muodoltaan se on erittäin vaihteleva: niemiä, lahtia ja poukamia on lukuisia. Järven lounaiset rannat kohoavat kallioiselle Dorgarnin ylänköalueelle, kun taas koilliset ja pohjoiset rannat ovat alavaa savikkoaluetta, jota viljellään voimakkaasti. Läntinen eli Volsin suunta on hajanaisesti viljeltyä ja tällä sijaitsee vuonna 1985 aloittanut Kurkin golfkenttä .

Järvessä ei ole kartan mukaan saaria. Järvi on luodattu kesällä 1966  ja siitä on julkaistu syvyyskartat. Järven pohja on suhteellisen tasainen. Järven tilavuudeksi on määritetty 11,23 miljoonaa kuutiometriä, jolloin sen keskisyvyydeksi tulee 3,8 metriä. Bakträsket ja Nydalsvikenin syvyys on keskisyvyyttä matalampi. Storträsketissä sijaitsee suuri syvänne, jossa on 16,2 metriä syvää. Syvin kohta sijaitsee keskellä järvenselkää .

Järven rantaviivan pituus on 20,7 kilometriä. Sen rannat ovat puoliksi metsämaata ja peltomaata. Rannat ovat pääsääntöisesti loivarinteisiä ja rantojen vesi on matalaa. Dorgarnin rannat ovat jyrkempiä ja siellä on myös kalliojyrkänteitä. Asutus on keskittynyt järven pohjoisosien rannoille. Evitskogin kylällä on haja-asutusta ja sen joukossa runsaasti vapaa-ajan asutusta. Vain osa kesäasukkaista asuu rannassa.  Storträskin pohjoisrannalla on yleinen uimaranta. Nydalsvikenin etelärannalla sijaitsee Mariefred, joka toimii Kirkkonummen kunnan henkilöstön virkistys- ja kokouspaikkana. Bakträsketin rannalla sijaitseva Kurkgårdin kartanomiljöö on kulttuurihistoriallisesti arvokas alue.

 Luontoarvoja 
Storträsk on runsasravinteinen ja ruskeavetinen järvi, jota kuormittaa haja-asutusalueen hajakuormituksena. Järvi soveltuu hyvin virkistyskäyttöön, mutta loppukesällä voi esiintyä leväkukintoja. Järvi sijaitsee Meikon luonnonsuojelualueen pohjoispuolella ja Nydalsvikenin rannat ovat suojeltuja, mutta järven vesialue ei ole suojeltu.

 Vesistösuhteet 
Storträsk-Bakträsk sijaitsee Siuntionjoen vesistössä (vesistöaluetunnus 22), jonka Harvsån valuma-alueeseen (22.008) järvi kuuluu. Sen valuma-alueen pinta-ala on 24,9 neliökilometriä ja sen veden laskennalliseksi viipymäksi on 1980-luvulla arvioitu 1,2 vuotta . Järveen on johdettu runsaasti pelto-, suo- ja metsämaiden kuivatusojia. Solvikissa rantaan tulee johto-oja, jonka vedet ovat peräisin esimerkiksi Gillermossenilta, Kurkvikeniin ojat Stormossenilta ja golfkentältä, ja Nydalsvikeniin oja Mustjärvestä. Järven laskuoja Bysån alkaa Storträsketin luoteisrannasta ja se laskee 800 metrin mittaisena heti Stora Lonoksin. Järven vedenpinnan korkeus on 29,3 metriä mpy (N2000), joten Bysånin pudotukseksi kertyy vain 0,3 metriä.

 Lähteet 

 Aiheesta muualla 
Kirkkonummen järvien ja lampien nimet : Bakträsk

Luokka:Kirkkonummen järvet
Luokka:Harvsån valuma-alue